Проект на ДИУУ - 2022

Съвременното образование и квалификацията на учителите – традиции и иновации

Съвременното образование се отличава с динамични промени, обусловени от развитието на информационни и комуникационни технологии, определящи спецификата и характеристиката на образователните модели в педагогическото пространство. Професионалните компетентности, които трябва да притежават съвременните учители не са константна величина, което налага постоянното им актуализиране, за да се създадат условия, позволяващи на учениците да се чувстват комфортно в дигиталния и динамично променящ се 21-ви век.

Формата на дидактологичния форум даде възможност да се интерпретират и дебатират проблеми съобразно моделите на образование, теоретичните и практически компетентности на учителя на 21-ви век. Приложението на технологиите и медиите увеличават спектъра на източниците на учене, трансформират традиционните параметри на класната стая, като съчетават он-лайн-ученето с присъственото учене и учене от опита. Учителите са тези, които трябва да формират у учениците многообразие от знания и грамотности (екологическа; дигитална; здравна; мултикултурна и интеркултурна; социална и емоционална; медийна; финансова и предприемаческа; общокултурна, творческа), както и на умения за учене и иновации чрез търсене и използване на информация, на различни медии и технологии. Следователно учителите трябва да са компетентни относно съдържателните параметри на знания, умения, компетентности, отношения, както и относно методическите изисквания за формирането им.

Форумът очерта спецификата и своеобразието на характеристиката на съвременния профил на учителя съобразно парадигмата на образователната система у нас. Място в съвременния профил на учителя на 21-ви век има и изследователската му компетентност, свързана с търсенето, селектирането и използването на информация за образователни цели и за целите на научни проекти, реализирани самостоятелно (за целите на квалификацията и кариерното израстване на учителя) и/или съвместно с учениците.

Педагогическата подготовка не е само насочена към бъдещите учители, но и професионален императив, стоящ пред Департамента за информация и усъвършенствана на учителите, който е призван да съдейства за развитието на продължаваща им квалификация, като отчита спецификата както самия педагогически процес, така и на личностното развитие на учителя и на неговите професионални качества.

Ръководител на проекта: Проф. дн Димитър Веселинов Димитров (ДИУУ)

Членове на работния екип:

Гл.ас д-р Даринка Игнатова (ДИУУ)

Гл. ас. д-р Георги Кожухаров (ДИУУ)

Ас. Здравка Костадинова (ДИУУ)

Ас. Калин Ангелов (ДИУУ)